ብሓደ ኣብ ዝምሃራሉ ዝነበራ፡ ሓቢረን ሻሂ ይሰትያ፡ ፖሎቲካ ዛዕባታት የውግዓ፡ ብዛዕባ ዝመሰጠም ቅዲ ክዳን ሃረር ይባሃሃላ ይሓምያ ኸኣ'ባ ምንባረን ትዝክር። "ንዝሓሰበቶ ሰብ ናይ ምእማን ኣዝዩ ዝንኣድ ክእለት ነይርዋ፡ ሕጂ'ውን ምስኣ ኣሎ" ትብል ሊታ ሮዛርዮ ሪቻርድሶን። ሊታን ካማላን ክልቲአን ምስ ኣዲአን ጥራይ ስለዝዓበያ ናይ ሓባር ሮቋሒ ነይርወን'ዩ፡ ካብዚ ብተወሳኺ ናይ ክልቲኤን ኮኾብ'ውን ሊብራ ስለዝኾነ እዚ'ውን እቲ ካልእ ሮቋሒ ኮይንወን። ካማላ ኣብ ዩኒቨርስቲ ኣብ ዝነበረትሉ ምስ ሪፓብሊካን ዓቢ ፖሎቲካዊ ክትዓት ተካይድ ምንባራ ሊታ ሮዛርዮ ሪቻርድሶን ትዝክር። "ኣብቲ እዋን ሬጌን'ዩ ፕረዚደንት ነይሩ፡ እዋኑ ኣብ ኣፍሪቃ ኣፓርታይድ ዝነበረሉ እዩ፡ ናይ ማርቲን ሉተር ኪንግ ብዓላት ክብዓል ዝጀመረሉ ስለዝነበረ ዓቢ ፖለቲካዊ ክትዓት'ዩ ዝካየድ ነይሩ" ትብል ሊታ ሮዛርዮ ሪቻርድሶን። ሊታ ሮዛርዮ ሪቻርድሶን፡ ካማላ ተካይዶ ዝነበረት ክትዓት ብቀጥታ'ውን ንዓኣ፡ ንወለዶኣ፡ ንኣተዓባብያኣን መተዓብይታን ዝውክል ስለዝነበረ መድረኽ ናይ ክትዓት ንኽትመልኽ፡ ሓሳብ ንኸተእምን ዘኽእልዋ ፍልስፍናታት ኣብቲ ዩኒቭርስቲ እንከላ ከምዝደለበቶ ትሕብር። ካማላ ዝበዝሐ ህይወታ ጸዓዱ ኣብ ዝበዝሕዎ ቦታታት እያ ኣሕሊፋቶ። መጀምርያ ኣብ ካናዳ ምስ ማያ ሓፍታ ኣብ ሞንትርያል ንሓሙሽተ ዓመት ተማሂራ (ኣዲኣ ኣብ ዩኒቭርስቲ ማክጊል ትምህር ስለዝነበረት እየን ናብ ካናዳ ዓዲ ቀይረን)። ሃሪስ ንነብሳ ከተላሊ እንከላ "ኣመሪካዊት'የ" እናበለት ኣብ ዝኸደቶ ብመንነታ ሕብንቲ ኮይና እያ ሓሊፋቶ። ኣብ 2019 ምስ ዋሽንግቶን ፖስት ኣብ ዝገበረቶ ቃለ መሕተት "ፖለቲከኛታት ድሕረ ባይትኦምን ሕብሪ ቆርቦቶምን ከም ሓደ ሮቋሒ ናይ መወዳደሪ ክኸውን የብሉን ፡ ኣነ ኣነ እየ" ኢላ ነይራ። ካማላ 'ሞማላ' ታሪኻዊ ሽም ሰኔተር ካማላ ሃሪስ ኣብ 2014 ንጠበቃ ዳዉግ ኢምሆፍ ተመርዕያቶ። ጠበቃ ዳዉግ ኢምሆፍ ንካማላ ሃሪስ ክምርዓዋ እንከሎ፡ ኮልን ኢላን ዝብሃሉ ካብ ካልእ ሰበይቲ ዝወለዶም ክልተ ቆልዑ ነይረሞ እዮም (ጓልን ወድን)። ንኮልን ኢላን ካማላ ሃሪስ ሰይቲ ኣቦኦም እያ። ምንጪ ስእሊ, Reuters ካማላ ሃሪስ ኣብ ዝሓለፈ ዓመት ኣብ 'ኢል' ዝተባሃለ መጋዚን ሰይቲ ኣቦ ምኳን እንታይ ከምጥዕም ዝገልጽ ሓደ ዓንቀጽ ድሕሪ ምጽሓፋ ኣብቲ ጽሑፍ ዝገለጸቶ 'ሞማላ' ዝብል ቃል ብዙሓት መዕከናት ዜና ኣርእስተን ገይረን ኣመጺአነኦ። "ኣነን ዳውግ ምስ ተመርዓና፡ ኣነ ኮልን ኢላን እታ ሰይቲ ኣቦ ትብል ቃል ስለዘይፈተናያ 'ሞማላ' ኢሎም ክጽውዑኒ ተሰማሚዕና" ሕጂ'ውን ዋላ ድኣ ምክትል ፕረዚደንት ኮይና ትመረጽ'ምበር እቲ 'ሞማላ' ዝብል ትሕበነሉ ስማ ምስኣ ኣሎ። ኣብ ፖርድዩ ዩኒቭርስቲ ተሓጋጋዚት ፕሮፌስር ማሕበራዊ ስነፍልጠት ኣፍሪቃ ኣመሪካ ናድያ ብራውን ምስ ቢቢሲ ኣብ ዝገበረቶ ቃል መሕተት "ካብቶም ተወዳዲሮም ዘይተዓወቱ፡ ካብቶም ኣወሃሃድቲ፡ ካብቶም ተወዳዲሮም ዝተዓወቱ፡ ካብ ጸለምቲ ደቂ ኣንስትዮ ተጣበቅቲ ሰብኣዊ መሰላት: ካማላ ሃሪስ ካብ ኩሎም'ያ ወሪሳ ካብ ኩሉ ከኣ ተማሂራ" ትብል። ናድያ ብምስዓብ፡ ፋኔ ሉ ሃመር፡ ኢላ ቤከርን ሰፕቲማ ክላክን: ካማላ ኣሰረን ካብ ዝሰዓበትንን ካብአን ብዙሕ ትምህርቲ ዝቀሰመትለንን ምኳና ትምስክር። "ዓወታ ታሪኻዊ'ዩ እንተኾነ ውጽኢት ናይ ብዙሓት ጸለምቲ ደቂ ኣነስትዮ እዩ" ምርጫ ኣመሪካ፡ ምክትል ፕረዚደንት ማይክ ፐንስ መን'ዩ?
